CELEX: 32020D1658
Language: sk
Date: 2020-11-06 00:00:00
Title: Rozhodnutie Rady (EÚ) 2020/1658 zo 6. novembra 2020 o pozícii, ktorá sa má v mene Európskej únie zaujať v Rade členov Medzinárodnej rady pre olivy (IOC), pokiaľ ide o podmienky pristúpenia vlády Uzbeckej republiky k Medzinárodnej dohode o olivovom oleji a stolových olivách z roku 2015

10.11.2020   
               
               
                  SK
               
               
                  Úradný vestník Európskej únie
               
               
                  L 376/1
               
            
         ROZHODNUTIE RADY (EÚ) 2020/1658
         zo 6. novembra 2020
         o pozícii, ktorá sa má v mene Európskej únie zaujať v Rade členov Medzinárodnej rady pre olivy (IOC), pokiaľ ide o podmienky pristúpenia vlády Uzbeckej republiky k Medzinárodnej dohode o olivovom oleji a stolových olivách z roku 2015
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Medzinárodná dohoda o olivovom oleji a stolových olivách z roku 2015 (ďalej len „dohoda“) bola 18. novembra 2016 v hlavnom sídle OSN v New Yorku podpísaná v mene Únie v súlade s rozhodnutím Rady (EÚ) 2016/1892 (1), s výhradou jej uzavretia k neskoršiemu dátumu. Dohoda predbežne nadobudla platnosť 1. januára 2017 v súlade s jej článkom 31 ods. 2
                  
               
                     (2)
                  
                  
                     Dohoda bola uzavretá 17. mája 2019 rozhodnutím Rady (EÚ) 2019/848 (2).
                  
               
                     (3)
                  
                  
                     Podľa článku 29 dohody má Rada členov Medzinárodnej rady pre olivy (ďalej len „Rada členov“) stanoviť podmienky pre pristúpenie ktorejkoľvek vlády k dohode.
                  
               
                     (4)
                  
                  
                     Vláda Uzbeckej republiky formálne požiadala o pristúpenie k dohode. Rada členov by preto mala byť vyzvaná, aby na jednom zo svojich budúcich zasadnutí alebo v rámci postupu prijatia rozhodnutí Rady členov výmenou korešpondencie stanovila podmienky pre pristúpenie Uzbeckej republiky týkajúce sa účastníckych podielov v IOC a lehoty na uloženie listiny o pristúpení.
                  
               
                     (5)
                  
                  
                     Vzhľadom na to, že Uzbecká republika rozvíja svoj sektor olív, pokiaľ ide o spotrebu, a plánuje rozvíjať svoju produkciu, jej pristúpenie k dohode by za určitých podmienok mohlo Medzinárodnú radu pre olivy posilniť, najmä so zreteľom na jej snahu zjednotiť národnú a medzinárodné právo týkajúce sa vlastností výrobkov z olív s cieľom vyhnúť sa akýmkoľvek prekážkam v obchode.
                  
               
                     (6)
                  
                  
                     Je vhodné stanoviť pozíciu, ktorá sa má zaujať v mene Únie v Rade členov, pretože rozhodnutia, ktoré sa majú prijať, budú mať pre Úniu právne účinky, tým, že ovplyvnia rozhodovací pomer v Rade členov v prípade, že sa rozhodnutia neprijmú vzájomnou dohodou v súlade s článkom 10 ods. 4 dohody,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v rámci Rady členov Medzinárodnej rady pre olivy na jednom z jej budúcich zasadnutí alebo v rámci postupu prijatia rozhodnutí Rady členov výmenou korešpondencie, pokiaľ ide o podmienky týkajúce sa pristúpenia vlády Uzbeckej republiky k dohode, je podporiť pristúpenie vlády Uzbeckej republiky k dohode, pod podmienkou, že:
            
                        a)
                     
                     
                        účastnícke podiely Uzbeckej republiky sa vypočítajú podľa vzorca uvedeného v článku 11 dohody a
                     
                  
                        b)
                     
                     
                        lehota na uloženie listín o pristúpení nepresiahne jeden a pol roka po rozhodnutí Rady členov.
                        V prípade, že sa uloženie listiny o pristúpení odloží, Únia môže v následných rozhodnutiach, ktoré má prijať Rada členov, podporiť predĺženie lehoty na uloženie listiny o pristúpení.
                     
                  
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 6. novembra 2020
            
               
                  Za Radu
               
               
                  predseda
               
               M. ROTH
            
         
         
            (1)  Rozhodnutie Rady (EÚ) 2016/1892 z 10. októbra 2016 o podpise v mene Európskej únie a predbežnom vykonávaní Medzinárodnej dohody o olivovom oleji a stolových olivách z roku 2015 (Ú. v. EÚ L 293, 28.10.2016, s. 2).
         
            (2)  Rozhodnutie Rady (EÚ) 2019/848 zo 17. mája 2019 o uzavretí Medzinárodnej dohody o olivovom oleji a stolových olivách z roku 2015 v mene Európskej únie (Ú. v. EÚ L 139, 27.5.2019, s. 1).